Yoʻqolgan ashyolarni qabul qilish, saqlash va egalariga qaytarish yoki tegishli davlat tashkilotlariga topshirish tartibini takomillashtirish chora-tadbirlari toʻgʻrisida
(resolution, 2025-12-25)

Jismoniy va yuridik shaxslarga tegishli yoʻqolgan ashyolarni olish, saqlash va egalariga qaytarish yoki tegishli davlat tashkilotlariga topshirish tartibini takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligi va Adliya vazirligining: Ichki ishlar vazirligi tizimidagi “Topilmalar stoli” faoliyatini tugatish hamda 2022-yil 1-martdan boshlab tuman (shahar) davlat xizmatlari markazlari tomonidan yoʻqolgan va topib olingan ashyolarni qabul qilish, saqlash va egalariga qaytarish yoki tegishli davlat tashkilotlariga topshirish boʻyicha davlat xizmati koʻrsatilishini; yoʻqolgan ashyolarni qidirish boʻyicha murojaatlarning Oʻzbekiston Respublikasi Yagona interaktiv davlat xizmatlari portali orqali ham qabul qilinishini yoʻlga qoʻyish toʻgʻrisidagi takliflari maʼqullansin. 2. Quyidagilarni nazarda tutuvchi Yoʻqolgan ashyolarni davlat xizmatlari markazlari tomonidan qabul qilish, saqlash va egalariga qaytarish yoki tegishli davlat tashkilotlariga topshirish tartibi toʻgʻrisidagi nizom 1-ilovaga muvofiq tasdiqlansin: davlat xizmatlari markazlari tomonidan qabul qilinadigan, saqlanadigan va egalariga qaytariladigan yoki tegishli davlat tashkilotlariga topshiriladigan yoʻqolgan ashyolar toifalari; topilmalarni qabul qilish, saqlash, egalariga qaytarish, shuningdek, egasi aniqlanmagan ashyolarni tegishli davlat tashkilotlariga topshirish qoidalari; yoʻqolgan va topilgan ashyolar hisobini olib borish tartibi; Topilmalar va yoʻqolgan ashyolarning elektron reyestrini yuritish, reyestrga kiritiladigan maʼlumotlarni shakllantirish va klassifikatsiyalash. 3. Oʻzbekiston Respublikasi Adliya vazirligi huzuridagi Davlat xizmatlari agentligi (keyingi oʻrinlarda — Davlat xizmatlari agentligi): a) 2022-yil 1-martga qadar: Axborot texnologiyalari va kommunikatsiyalarini rivojlantirish vazirligi bilan birgalikda yoʻqolgan ashyolarni qidirish, topilmalar haqida maʼlumot olish imkoniyatini nazarda tutuvchi “Topilmalar” avtomatlashtirilgan qidiruv tizimini (keyingi oʻrinlarda — “Topilmalar” AT) joriy etsin; yoʻqolgan va topib olingan ashyolarni qabul qilish, saqlash, egalariga qaytarish yoki tegishli davlat tashkilotlariga topshirish boʻyicha davlat xizmatini yoʻlga qoʻyish doirasida davlat xizmatlari markazlarida xavfsizlik talablariga javob beradigan maxsus xonalarni (joylarni) tashkil etsin, shuningdek, barcha markazlarning temir seyflar, zarur moddiy-texnika vositalari hamda tashkiliy texnikalar bilan jihozlanishini taʼminlasin; Axborot texnologiyalari va kommunikatsiyalarini rivojlantirish vazirligi bilan birgalikda ushbu qaror bilan tasdiqlangan Nizomda koʻrsatilgan xizmatlarning yoʻlga qoʻyilishini hamda “Topilmalar” ATning Oʻzbekiston Respublikasi Yagona interaktiv davlat xizmatlari portali bilan integratsiya qilinishini tashkil etsin; b) 2023-yil 1-yanvarga qadar Ichki ishlar vazirligi bilan birgalikda “Topilmalar” AT ichki ishlar organlarining “Buyum” axborot tizimiga integratsiya qilinishini taʼminlasin; v) “Topilmalar” ATga yoʻqolgan va topib olingan ashyolar, ularni topib olgan va qidirayotgan shaxslar haqidagi maʼlumotlarni muntazam ravishda kiritib borsin. 4. Belgilansinki, “Topilmalar” ATni ishlab chiqish, ishga tushirish hamda topilmalar va yoʻqolgan ashyolarning elektron reyestrini shakllantirish, shuningdek, ularni keyinchalik texnik qoʻllab-quvvatlash Davlat xizmatlari agentligining budjetdan tashqari jamgʻarmasi mablagʻlari hisobidan amalga oshiriladi. 5. Oʻzbekiston Respublikasi Ichki ishlar vazirligi Davlat xizmatlari agentligi bilan birgalikda 2022-yil 1-martga qadar jismoniy shaxslarga ularning yoʻqolgan yoki oʻgʻirlatilgan shaxsni tasdiqlovchi hujjatlari oʻrniga yangi shaxsni tasdiqlovchi hujjatlar berilgan hollarda “Topilmalar” ATga bu haqida maʼlumot kiritib borilishini yoʻlga qoʻysin. 6. Oʻzbekiston Respublikasi Hukumatining ayrim qarorlariga 2-ilovaga muvofiq oʻzgartirishlar kiritilsin. 7. Oʻzbekiston Respublikasi Adliya vazirligi manfaatdor vazirlik va idoralar bilan birgalikda bir oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 8. Mazkur qarorning bajarilishini nazorat qilish Oʻzbekiston Respublikasi adliya vaziri R.K. Davletov va ichki ishlar vaziri P.R. Bobojonov zimmasiga yuklansin. 1. Mazkur Nizom davlat xizmatlari markaziga (keyingi oʻrinlarda — Markaz) jismoniy va yuridik shaxslarga tegishli yoʻqolgan va topib olingan ashyolarni topshirish, saqlash, egalariga qaytarish yoki ularni tegishli davlat tashkilotlariga topshirish, shuningdek, Topilmalar va yoʻqolgan ashyolarning elektron reyestrini (keyingi oʻrinlarda — reyestr) yuritish tartibini belgilaydi. Ushbu Nizom qoidalari jinoyat va maʼmuriy huquqbuzarlik oqibatida yoʻqolgan ashyolarga nisbatan tatbiq etilmaydi. 2. Markazga xususiyati buziladigan, biologik tarkibga ega boʻlgan, turi, shakli, miqdori oʻzgaradigan ashyolar, isteʼmol qilinadigan mahsulotlar, avtomototransport vositalari, dori vositalari, qattiq taʼsir qiluvchi zaharli moddalar, psixotrop va giyohvandlik vositalari, ularning prekursorlari, portlovchi va pirotexnik moddalar, qurollar va ularning oʻq-dorilari, shuningdek, hayvonlar qabul qilinmaydi. Markazga mazkur bandning birinchi xatboshisida koʻrsatilgan xususiyatlarga ega boʻlmagan topilmalar qabul qilinadi. 3. Jismoniy va yuridik shaxslarga tegishli yoʻqolgan va topib olingan ashyolarni qabul qilish, saqlash, egalariga qaytarish yoki tegishli davlat tashkilotlariga topshirish Markaz xodimlari tomonidan amalga oshiriladi. 4. Topilmalarni qabul qilish, saqlash, egalariga qaytarish, shuningdek, egasi aniqlanmagan ashyolarni tegishli davlat tashkilotlariga topshirish ushbu Nizomga 1-ilovada keltirilgan sxemaga muvofiq amalga oshiriladi. 5. Topilmani topib olgan shaxslar ularni topshirish yuzasidan Markazga murojaat qilishlari mumkin. Binolar va ularning hududlarida, jamoat transportida topib olingan topilmalar ularni topib olgan shaxslar tomonidan ushbu binolar yoki jamoat transporti mulkdorlari boʻlgan yuridik yoki jismoniy shaxslarga topshiriladi hamda, qoida tariqasida, ushbu shaxslar tomonidan Markazga topshiriladi. 6. Markaz xodimi jismoniy va yuridik shaxslar (ularning vakillari) tomonidan topilgan ashyolarni Markazga qabul qilishda ushbu shaxslarning nomidan mazkur Nizomga 2-ilovaga muvofiq shakldagi soʻrovnomani elektron shaklda toʻldiradi. Bunda Markaz xodimi tomonidan qabul qilingan ashyo haqidagi maʼlumotlar bir vaqtning oʻzida hamma foydalanishi uchun ochiq boʻlgan reyestrga kiritiladi. 7. Markaz xodimi tomonidan reyestrga kiritilgan maʼlumotlar asosida qabul qilingan topilma haqida “Topilmalar” avtomatlashtirilgan qidiruv tizimiga avtomatik ravishda eʼlon joylashtiriladi. 8. Markazga qabul qilingan ashyolar Markazning maxsus jihozlangan xonasiga (joyiga) saqlash uchun joylashtiriladi. 9. Oʻzining yoki yaqin qarindoshlarining (eri yoki xotini, farzandlari, nevaralari, aka-uka va opa-singillari) yoʻqolgan ashyolarini topish boʻyicha jismoniy shaxslar yoki yuridik shaxslarning vakillari Markazga shaxsan kelib yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali murojaat qiladi. Bunda, jismoniy shaxslar yoki yuridik shaxslarning vakillari yoʻqolgan ashyolarni topish boʻyicha oʻzi shaxsan kelib murojaat etganda — Markaz xodimi murojaat etuvchi nomidan, YIDXP orqali murojaat qilinganda — murojaat etuvchi mustaqil ravishda ushbu Nizomga 3-ilovaga muvofiq shakl boʻyicha soʻrovnoma toʻldiradi. 10. Soʻrovnomaga yoʻqotib qoʻyilgan ashyoning alohida belgilarini aks ettiruvchi fotosuratlar, elektron maʼlumotlar, agar ashyo hujjat boʻlsa, uning nusxalari ilova qilinishi mumkin. 101.Soʻrovnoma kelib tushgandan soʻng yoʻqolgan ashyo haqida “Topilmalar” avtomatlashtirilgan qidiruv tizimiga avtomatik ravishda ikki oy mobaynida eʼlon joylashtiriladi. Mazkur bandning birinchi xatboshisida koʻrsatib oʻtilgan muddat ichida yoʻqolgan ashyo topilmaganda, eʼlon avtomatik tarzda yakunlanadi. 11. Topib olingan ashyolar Markazda olti oy davomida saqlanadi. Markazdagi ashyolar saqlanadigan xonalar (joylar) temir eshiklarga ega boʻlishi, belgilangan talablarga muvofiq yongʻin xavfsizligi normalariga javob berishi, xavfsizlik talablariga javob beradigan jihozlar, temir seyflar hamda signalizatsiya uskunalari bilan jihozlangan boʻlishi lozim. 12. Markaz xodimi tomonidan har olti oyda Markazda saqlanayotgan ashyolar xatlovi oʻtkaziladi. Bunda ashyolar toʻgʻrisidagi maʼlumotlar ichki ishlar organlarining “Buyum” axborot tizimidagi maʼlumotlar bilan ham solishtiriladi. 13. Agar topilma Markazga qabul qilingan paytdan eʼtiboran olti oy mobaynida uni olishga haqli boʻlgan shaxs aniqlanmasa, Oʻzbekiston Respublikasining Fuqarolik kodeksi 193-moddasiga muvofiq: Markaz tomonidan ashyoni topib olgan shaxsga uning ashyoga nisbatan mulk huquqi vujudga kelganligi toʻgʻrisida xabar beriladi; ashyoni topib olgan shaxs uni qabul qilib olishni rad etgan taqdirda, ashyo davlat mulkiga oʻtadi; Bunda topilma haqida joylashtirilgan eʼlon avtomatik tarzda yakunlanadi. 14. Davlat mulkiga oʻtgan moddiy qimmatlikka ega boʻlgan ashyo Adliya vazirligi (keyingi oʻrinlarda — Vazirlik) tegishli hududiy boshqarmasi tomonidan uch ish kuni ichida belgilangan tartibda “E-auksion” savdo maydonchasida elektron auksionga qoʻyiladi. Ashyoni auksion orqali realizatsiya qilishdan tushgan mablagʻlarning 20 foizi auksionga qoʻyish xarajatlarini chegirib tashlagan holda Oʻzbekiston Respublikasi Vazirlikning Davlat xizmatlarini rivojlantirish jamgʻarmasi hisobvaragʻiga, qolgan qismi esa Oʻzbekiston Respublikasi Davlat budjetiga oʻtkaziladi. 15. Xatlov natijalari boʻyicha egasi aniqlanmagan yoki yangi egalari tomonidan olib ketilmagan hujjatlar, ular qonunchilik hujjatlariga muvofiq tartibga keltirilganidan soʻng, tegishliligi boʻyicha viloyat va tuman (shahar) davlat arxivlariga yoki idoraviy arxivlarga topshiriladi, bundan mazkur Nizomning 18-bandi birinchi xatboshisida keltirilgan hujjatlar mustasno. Hujjatlarning qimmatliligini aniqlash ekspertizasiga koʻra saqlash muddati tugagan hujjatlar belgilangan tartibda yoʻq qilishga ajratiladi. 16. Markaz xodimi har bir yoʻqolgan ashyo boʻyicha murojaatlar va topilmalar boʻyicha maʼlumotlarni reyestr orqali oʻzaro solishtirib, egalari aniqlangan topilmalarni ularga topshirish yuzasidan manfaatdor shaxslarni xabardor qiladi. 17. Markaz tomonidan jismoniy yoki yuridik shaxslarga tegishli topilmani ularga topshirish topilmaning haqiqatdan ham ushbu shaxslarga tegishli ekanligini tasdiqlovchi hujjatlarni (maʼlumotlarni), shu jumladan ashyoning alohida belgilarini aks ettiruvchi fotosuratlarni (agar ashyo hujjat boʻlsa, uning nusxalarini) hamda manfaatdor shaxsning shaxsini tasdiqlovchi hujjat, yuridik shaxslarning vakili uchun — uning vakolatini tasdiqlovchi hujjatni koʻrsatish asosida amalga oshiriladi. Egalariga topshirilgan ashyolar haqidagi maʼlumotlar ayni shu vaqtning oʻzida reyestrga kiritiladi. 18. Markazga kelib tushgan shaxsni tasdiqlovchi hujjatlar, guvohnomalar va turli xil rasmiy hujjatlar bir oy muddat ichida egalari tomonidan talab qilinmagan taqdirda, Markaz xodimi tomonidan tegishliligi boʻyicha ushbu hujjatni bergan tashkilotga yuboriladi. Bunda topilma haqida joylashtirilgan eʼlon avtomatik tarzda yakunlanadi. Shaxsni tasdiqlovchi hujjatlar, guvohnomalar va turli xil rasmiy hujjatlar, agar ular bekor qilinmagan boʻlsa, egalariga qaytariladi. Fuqarolar yoʻqolgan hujjat oʻrniga yangi hujjat olgan taqdirda, yoʻqolgan hujjat bekor qilingan deb hisoblanadi va Markaz xodimi tomonidan tegishliligi boʻyicha ushbu hujjatni bergan tashkilotga yuboriladi. 19. Markaz xodimi topilmani berishni soʻrab murojaat qilgan shaxsga quyidagi asoslar mavjud boʻlganda topilmani topshirishni rad etadi: murojaat qilgan shaxsning shaxsini tasdiqlovchi hujjat, yuridik shaxs vakilining vakolatini tasdiqlovchi hujjat koʻrsatilmaganligi; topilmaning jismoniy yoki yuridik shaxsga tegishli ekanligini tasdiqlovchi hujjatlar, fotosuratlar yoki maʼlumotlar koʻrsatilmaganligi; kimga tegishli ekanligini aniqlash imkoni boʻlmagan hujjatning nusxalari yoki uning alohida belgilarini aks ettiruvchi fotosuratlar mavjud emasligi; yoʻqolgan shaxsni tasdiqlovchi hujjatlar oʻrniga yangi shaxsni tasdiqlovchi hujjatlar berilganligi; ashyoga egalik qilish haqidagi dalillarga ega boʻlgan ikki yoki undan ortiq manfaatdor shaxslar tomonidan bir vaqtning oʻzida ashyoni soʻrab murojaat qilinganligi. Ushbu bandning uchinchi, toʻrtinchi va oltinchi xatboshilarida koʻrsatilgan asoslar mavjud boʻlgan hollarda Markaz xodimi tomonidan ushbu shaxslarga ularning ashyoga boʻlgan egalik masalasini hal qilish uchun belgilangan tartibda sudga murojaat etish huquqi tushuntiriladi. Markaz xodimi topilmani berishni soʻrab murojaat qilgan shaxsga topilmani berish rad etilishining aniq sabablarini koʻrsatgan holda mazkur Nizomga 4-ilovaga muvofiq shakl boʻyicha xabarnoma rasmiylashtiradi. 24. Reyestr YIDXP bilan integratsiya qilingan holda yuritiladi. Reyestr foydalanish uchun ochiq axborot resursi hisoblanadi. 25. Reyestrda quyidagi maʼlumotlar qayd etiladi: a) Markazga topshirilgan topilmalar boʻyicha: ashyoning nomi va tavsifi (moddiy qimmatliklarning shakli, vazni, alohida belgilari, ashyo hujjat boʻlganda, u tegishli boʻlgan shaxsning F.I.O., mazmuni, xos raqamlari); ashyo ishlab chiqarilgan yoki berilgan vaqt (mavjud boʻlsa); ashyoni Markazga topshirgan shaxsning F.I.O., yuridik shaxs nomi va STIR, jismoniy shaxsning shaxsiy identifikatsiya raqami (mavjud boʻlsa); ashyo topilgan manzil, hudud, joy nomi; ashyo saqlanayotgan Markaz nomi va u saqlashga qabul qilingan vaqt; ashyoning reyestrdagi seriya va raqami; ashyoning fotosurati; ashyoga tegishli hujjatlar (mavjud boʻlsa); ashyo tegishli shaxsga qaytarilganligi haqida maʼlumot; ashyo tegishli davlat tashkilotlariga topshirilganligi haqida maʼlumot; ashyo auksionga qoʻyilganligi va auksion natijasi toʻgʻrisida maʼlumot; b) yoʻqolganligi toʻgʻrisida murojaat qilingan ashyolar boʻyicha: ashyoning nomi va tavsifi (hujjatlar boʻlganda uning mazmuni, unikal raqamlari, moddiy qimmatliklarning shakli, vazni, alohida belgilari); ashyo ishlab chiqarilgan yoki berilgan vaqt (mavjud boʻlsa); ashyo mulkdorining F.I.O., yuridik shaxsning nomi va STIR, jismoniy shaxsning shaxsiy identifikatsiya raqami (mavjud boʻlsa); ashyo yoʻqotilgan (taxminiy) hudud va vaqt; ashyoning reyestrdagi seriya va raqami; ashyoning fotosurati yoki unga tegishli hujjatlar (mavjud boʻlsa); topilgan ashyoning egasiga qaytarilganligi toʻgʻrisidagi maʼlumotlar. 26. Reyestr elektron shaklda yuritiladi. Reyestrga kiritiladigan maʼlumotlar Vazirlik tomonidan idoralararo elektron hamkorlik orqali ichki ishlar organlariga taqdim etib boriladi. 27. Davlat organlari, xoʻjalik birlashmalari, mahalliy ijro etuvchi hokimiyat organlari va boshqa davlat tashkilotlari yoʻqolgan ashyolarni qabul qilganda, bu haqida uch ish kuni ichida istalgan hududdagi Markazni axborot kommunikatsiya tizimlari orqali xabardor qilishlari zarur. 28. Topilmaga egalik qilish huquqiga daʼvogar jismoniy va yuridik shaxslar Markazning topilmani qabul qilib olish, saqlash va egalariga qaytarish, shuningdek, egalari aniqlanmagan ashyolarni tegishli davlat tashkilotlariga topshirish bilan bogʻliq harakatlari ustidan belgilangan tartibda sudga murojaat etishlari mumkin. 29. Mazkur Nizom talablarining buzilishida aybdor shaxslar qonunchilik hujjatlarida belgilangan tartibda javob beradilar. I. Jismoniy shaxs toʻgʻrisidagi maʼlumotlar 1. F.I.O. 2. Yashash manzili 3. Shaxsiy identifikatsiya raqami (mavjud boʻlganda) 4. Telefon raqami 5. Elektron pochta manzili (mavjud boʻlganda) II. Yuridik shaxs toʻgʻrisidagi maʼlumotlar 6. Yuridik shaxs nomi 7. STIR 8. Pochta manzili 9. Telefon raqami 10. Yuridik shaxs vakili F.I.O. III. Topilma toʻgʻrisidagi maʼlumotlar 11. Topilma nomi 12. Topilgan ashyo ishlab chiqarilgan yoki berilgan vaqt (maʼlum boʻlsa) 13. Topilmaning xususiyatlari (shakli, vazni va b.) 14. Topilmaning alohida belgilari (seriya raqamlari, kodlari, tashqi taʼsirga uchraganligi va b.) 15. Topilma qabul qilingan vaqt 16. Topilma topilgan manzil, hudud, joy nomi 17. Topilma topshirilgan Markaz nomi 18. Topilmani qabul qilib olgan xodimning F.I.O. 19. Topilmaga berilgan seriya va raqam IV. Ilova qilinadigan hujjatlar 20. Ashyoning fotosurati 21. Ashyoga tegishli hujjatlar nusxalari (mavjud boʻlsa) I. Jismoniy shaxs toʻgʻrisidagi maʼlumotlar 1. F.I.O. 2. Yashash manzili 3. Shaxsiy identifikatsiya raqami (mavjud boʻlganda) 4. Telefon raqami 5. Elektron pochta manzili (mavjud boʻlganda) II. Yuridik shaxs toʻgʻrisidagi maʼlumotlar 6. Yuridik shaxs nomi 7. STIR 8. Pochta manzili 9. Telefon raqami 10. Yuridik shaxs vakili F.I.O. III. Yoʻqotilgan ashyo toʻgʻrisidagi maʼlumotlar 11. Ashyo nomi 12. Ashyo ishlab chiqarilgan yoki berilgan vaqt (maʼlum boʻlsa) 13. Ashyoning xususiyatlari (shakli, vazni va b.) 14. Ashyoning alohida belgilari (seriya raqamlari, kodlari, tashqi taʼsirga uchraganligi va b.) 15. Ashyo yoʻqolgan (taxminiy) hudud 16. Ashyo yoʻqolgan (taxminiy) vaqt 17. Soʻrovnoma toʻldirilgan vaqt IV. Ilova qilinadigan hujjatlar 18. Ashyoning fotosurati yoki unga tegishli hujjatlar nusxalari (mavjud boʻlsa) 1. Vazirlar Mahkamasining 2003-yil 4-noyabrdagi 482-son qarori bilan tasdiqlangan Avtomobil transportida yoʻlovchilar va bagajni tashish qoidalarida (Oʻzbekiston Respublikasi QT, 2003-y., 11-son, 108-modda): 83-banddagi “topilmalar idorasiga” soʻzlari “belgilangan tartibda davlat xizmatlari markaziga” soʻzlari bilan almashtirilsin; 84-banddan “yoki topilmalar idorasi xodimi” soʻzlari chiqarib tashlansin. 2. Vazirlar Mahkamasining “Oʻzbekiston Respublikasi Prezidentining “Fuqarolik jamiyati institutlarini rivojlantirishga koʻmaklashish borasidagi qoʻshimcha chora-tadbirlar toʻgʻrisida” 2013-yil 12-dekabrdagi PQ-2085-son qarorini amalga oshirish chora-tadbirlari haqida” 2014-yil 10-martdagi 57-son qarorida (Oʻzbekiston Respublikasi QT, 2014-y., 3-son, 25-modda): a) 1-ilovaning 35-bandi uchinchi xatboshisidagi “topilmalar stoli”dan” soʻzlari “davlat xizmatlari markazidan” soʻzlari bilan almashtirilsin; b) 2-ilovaning 26-bandi uchinchi xatboshisidagi “topilmalar stoli”dan” soʻzlari “davlat xizmatlari markazidan” soʻzlari bilan almashtirilsin; v) 3-ilovaning 13-bandi uchinchi xatboshisidagi “topilmalar stoli”dan” soʻzlari “davlat xizmatlari markazidan” soʻzlari bilan almashtirilsin. 3. Vazirlar Mahkamasining “Davlat mulki obyektlarini xususiylashtirish tartibi toʻgʻrisidagi nizomlarni tasdiqlash haqida” 2014-yil 6-oktabrdagi 279-son qarorida (Oʻzbekiston Respublikasi QT, 2014-y., 10-son, 104-modda): a) 1-ilovaning 49-bandi ikkinchi xatboshisidagi “topilmalar stoli”dan” soʻzlari “davlat xizmatlari markazidan hujjat topilmaganligi haqida” soʻzlari bilan almashtirilsin; b) 3-ilovaning 91-bandi ikkinchi xatboshisidagi “topilmalar stoli”dan” soʻzlari “davlat xizmatlari markazidan hujjat topilmaganligi haqida” soʻzlari bilan almashtirilsin; v) 4-ilovaning 96-bandi ikkinchi xatboshisi quyidagi tahrirda bayon etilsin: “Dublikat berish toʻgʻrisidagi arizaga davlat xizmatlari markazidan hujjat topilmaganligi haqida maʼlumotnoma ilova qilinadi”; g) 5-ilovaning 50-bandi ikkinchi xatboshisidagi “topilmalar stoli”dan” soʻzlari “davlat xizmatlari markazidan hujjat topilmaganligi haqida” soʻzlari bilan almashtirilsin. 4. Vazirlar Mahkamasining 2018-yil 31-maydagi 409-son qarori bilan tasdiqlangan Oʻzbekiston Respublikasida diniy tashkilotlarni davlat roʻyxatidan oʻtkazish, qayta roʻyxatdan oʻtkazish va tugatish tartibi toʻgʻrisidagi nizomning 19-bandi uchinchi xatboshisidagi “topilmalar stoli”dan” soʻzlari “davlat xizmatlari markazidan” soʻzlari bilan almashtirilsin.